Nu kan Galaxy Watch måle hvor sundt du spiser

Dit næste smartwatch tæller ikke bare skridt og puls – men fortæller dig også, om du spiser nok frugt og grønt. Det er præcis, hvad Samsungs nye Antioxidant Index gør. Med en fem sekunders tommelfingerscanning kan Galaxy Watch 8 nu måle dit niveau af carotenoider – de plantepigmenter, der afspejler dit indtag af frugt og grøntsager – og give dig en “ernæringsscore” direkte på håndleddet.

Ved hjælp af en ny mini-sensor og avancerede algoritmer analyserer uret, hvordan lyset reflekteres fra din hud, og udregner derefter en score baseret på, hvor mange antioxidanter du har i kroppen. Resultatet viser sig som en simpel skala:

Meget lav – under 50 procent af WHO’s anbefalede 400 gram frugt og grønt om dagen.

Lav – mellem 50 og 100 procent.

Optimal – 100 procent eller mere.

Det hele foregår uden nåle, laboratorier eller kostskemaer – kun med din tommelfinger. Hvor de fleste smartwatches holder styr på søvn, puls og aktivitet, tager Samsung skridtet videre og kobler kostvaner på regnestykket. Ideen er, at du fremover kan få et mere holistisk billede af dit helbred: Hvordan søvn, stress, motion – og nu også kost – spiller sammen.

Målingen foretages med tommelfingeren.

“Hvis vi forsømmer antioxidanterne, ophobes reaktive iltforbindelser i kroppen, og det øger risikoen for sygdomme som hjertekarsygdomme, diabetes og kræft,” forklarer Dr. Hyojee Joung fra Seoul National University, der har rådgivet Samsung under udviklingen.

En sensor i møntstørrelse

For at få teknologien ned i et smartwatch har Samsungs ingeniører måtte klemme laboratorieteknologi ned på møntstørrelse. Sensoren bruger LED-lys i flere farver til at aflæse, hvor meget lys huden absorberer, og justerer automatisk resultatet i realtid for at kompensere for forskellige hudtoner.

I stedet for håndleddet måler uret på fingerpidsen, hvor huden har mindre melanin og dermed giver mere præcise resultater. En let berøring under scanningen reducerer blodgennemstrømningen og giver et mere stabilt signal.

Et skridt mod “kost-tracking” for alle

Samsung kalder Antioxidant Index for branchens første målbare ernæringsindeks – og det er ikke bare markedsføring. Teknologien, der tidligere kun fandtes i dyre laboratorieapparater, er nu integreret i et smartwatch, som almindelige forbrugere kan bruge i hverdagen.

I stedet for at tro, du spiser sundt, kan du nu se det. Og hvis uret viser “meget lav”, kan du overveje at skifte croissanten ud med en banan.

Antioxidant Index-funktionen er i øjeblikket en Labs-funktion i Samsung Health, så du kan prøve den af, før den lanceres officielt. Den er ikke beregnet som medicinsk diagnose – men som et nyt værktøj til dig, der vil tage din sundhedstracking et skridt videre.

Nu kan Galaxy Watch måle hvor sundt du spiser